‘LPN’กำไรครึ่งปีหลังฟื้นแน่นอน
&#8220;แอลพีเอ็น&#8221; กำไรไตรมาส 2 ทรุด 74% โครงการสร้างเสร็จน้อย ยอดขายกระจุกตัวครึ่งปีหลัง ผู้บริหารมั่นใจรายได้ทั้งปีเข้าเป้า 1.3 หมื่นล้านบาท
10 ส.ค. 2555

“แอลพีเอ็น” กำไรไตรมาส 2 ทรุด 74% โครงการสร้างเสร็จน้อย ยอดขายกระจุกตัวครึ่งปีหลัง ผู้บริหารมั่นใจรายได้ทั้งปีเข้าเป้า 1.3 หมื่นล้านบาท
นายโอภาส ศรีพยัคฆ์ กรรมการผู้จัดการ บริษัท แอล.พี.เอ็น. ดีเวลลอปเมนท์ (LPN) เปิดเผยว่า ผลประกอบการงวดไตรมาส 2 ปีนี้มีกำไรสุทธิ 146.97 ล้านบาท ลดลง 74.50% เมื่อเทียบกับช่วงเดียวกันปีก่อนที่มีกำไรสุทธิ 576.46 ล้านบาท ขณะที่ผลประกอบการงวด 6 เดือน ปีนี้มีกำไรสุทธิ 441.40 ล้านบาท ลดลง 55.05% เมื่อเทียบกับงวด 6 เดือนแรก ปี 2554 ที่มีกำไรสุทธิ 982.07 ล้านบาท
สาเหตุที่ผลประกอบการไตรมาส 2 ปีนี้ลดลงอันเนื่องมาจากการปรับแผนธุรกิจของบริษัทให้สอดคล้องกับสถานการณ์ในภาพรวม ทั้งด้านเศรษฐกิจในและนอกประเทศ สังคม และการเมือง ตั้งแต่ปี 2551 เป็นต้นมา ส่งผลให้ในไตรมาส 2 ปีนี้บริษัทมีโครงการที่แล้วเสร็จเพียง 1 โครงการ และเป็นโครงการขนาดเล็ก 
อย่างไรก็ตาม ในช่วงไตรมาส 3 และไตรมาส 4 ปีนี้ บริษัทจะมีโครงการก่อสร้างแล้วเสร็จอีก 5 โครงการ ซึ่งจะสนับสนุนให้บริษัทบรรลุเป้าหมายได้ตามที่กำหนดไว้ว่า จะมีรายได้รวมในปีนี้ที่ 1.32 หมื่นล้านบาท เพิ่มขึ้นจากปี 2554 ที่มีรายได้รวม 1.24 หมื่นล้านบาท ส่งผลให้ผลประกอบการในปีนี้ของบริษัทกลับเข้าสู่ภาวะปกติ
ทั้งนี้ คณะกรรมการบริษัทมีมติให้จ่ายเงินปันผลระหว่างกาลในอัตราหุ้นละ 0.23 บาท โดยกำหนดขึ้นเครื่องหมายผู้ซื้อหุ้นไม่มีสิทธิรับเงินปันผลวันที่ 21 ส.ค.นี้ และกำหนดจ่ายเงินปันผลในวันที่ 4 ก.ย. 2555
นายโอภาส กล่าวว่า บริษัทวางแผนเปิดโครงการใหม่ปีนี้ราว10-12 โครงการ โดยครึ่งปีแรกเปิดแล้ว 6 โครงการ โดยในช่วงไตรมาส 2 ที่ผ่านมา เปิดโครงการใหม่ 3 โครงการ มูลค่ารวม 6,000 ล้านบาท จำนวน 5,000 ยูนิต ทำเลย่านประชาชื่น ศรีนครินทร์ และรัตนาธิเบศร์
ขณะที่ไตรมาส 3 และไตรมาส 4 ปีนี้ จะเปิดโครงการใหม่อีก 4-6 โครงการ โดยส่วนหนึ่งเป็นโครงการในต่างจังหวัดคือ ที่หาดจอมเทียน เฟส 2 ซึ่งจะเปิดตัวในเดือน ส.ค.นี้
ผู้สื่อข่าวรายงานว่า ถึงแม้ LPN จะประกาศผลการดำเนินงานไตรมาส 2 ปีนี้ลดลงค่อนข้างมาก แต่ยังคงสูงกว่าประมาณการของโบรกเกอร์หลายแห่งที่คาดการณ์ว่า LPN จะมีกำไรในไตรมาสนี้เพียง 76-131 ล้านบาทเท่านั้น ขณะที่ราคาเป้าหมายอยู่ระหว่าง 15-19 บาทต่อหุ้น